Majandus- ja Kommunikatsiooniministeerium

info@mkm.ee Meie 14.04.2023 nr 4/69

**Arvamuse esitamine ettevõtja teadus- ja**

**arendustöötaja toetuse eelnõu kohta**

Lugupeetud Kristjan Järvan!

Eesti Kaubandus-Tööstuskoda (edaspidi: Kaubanduskoda) tänab Majandus- ja Kommunikatsiooniministeeriumit võimaluse eest avaldada arvamust eelnõu kohta, millega luuakse ettevõtja teadus- ja arendustöötaja toetus, mis on toetusperioodi jooksul kuni 5% Maksu- ja Tolliametile deklareeritud töötasult arvutatud tulumaksust. Oleme eelnõuga tutvunud ning esitame järgnevalt Kaubanduskoja seisukohad.

1. **Toetusmeetme suurus**

Eelnõu § 7 lõike 1 kohaselt on toetuse suurus toetuse saaja ühe teadus- ja arendustöötaja kohta viis protsenti toetataval perioodil teadus- ja arendustöötaja eest Maksu- ja Tolliametile deklareeritud töötasult arvutatud tulumaksust. Kaubanduskoda on saanud ettevõtjatelt tagasisidet, et teadus- ja arendustöötaja toetusmeede on tervitatav ja vajalik, kuid eelnõus sätestatud viie protsendiline toetus Maksu- ja Tolliametile deklareeritud töötasult arvutatud tulumaksust ei ole piisavalt suur, et olla ettevõtete jaoks reaalselt motiveeriv. Näiteks, kui ettevõttes on 5 teadus- ja arendustöötajat ning neist igaühe brutopalk on 5000 eurot, siis maksab ettevõtja neile brutopalka kokku 25 000 eurot. Sellest summast arvestatuna saab ettevõtja teadus- ja arendustöötajate toetust, mis on 5% töötasult arvestatud tulumaksust, kõigest 241 eurot 5 töötaja pealt ühes kuus. Kaubanduskoda leiab, et eelnõus sätestatud toetuse suurus ei ole ettevõtete jaoks reaalsuses piisavalt motiveeriv ning toetusmeetme suurus võiks olla vähemalt 20% teadus- ja arendustöötaja tulumaksust.

**Kaubanduskoda teeb ettepaneku, et teadus- ja arendustöötaja toetus peaks olema vähemalt 20% toetataval perioodil teadus- ja arendustöötaja eest Maksu- ja Tolliametile deklareeritud töötasult arvutatud tulumaksust**.

1. **Teadus- ja arendustöötaja kvalifikatsioon**

Eelnõu kohaselt on teadus- ja arendustöötajateks teadlased, insenerid ja tehnikud. Teadlane ja insener on eelnõu § 3 lõike 3 kohaselt teaduskraadi või kõrgharidusega isik, kes elukutselisena tegeleb alus- ja rakendusuuringutega või teeb katse- ja arendustöid uute teadmiste, toodete, protsesside, meetodite ja süsteemide loomiseks. Tehnik on eelnõu § 3 lõike 4 kohaselt aga teadus- ja arendustööga seotud isik, kellel on kutsetunnistus valdkonnas, milles ta töötab teadlase või inseneri juhtimisel. Kuigi eelnõuga on sätestatud nõuded teadus- ja arendustöötajale, siis puuduvad kontrollimeetmed, mille alusel tehakse kindlaks, et isik on ka reaalselt teadus- ja arendustöötaja.

**Kaubanduskoda palub eelnõu koostajatel selgitada, kuidas on võimalik praktikas kontrollida, et teadus- ja arendustöötaja on tõepoolest teadus- ja arendustöötaja ning vastab eelnõus sätestatud nõuetele. Seega palume täpsustada, kas ja kuidas on võimalik toetusmeetme väärkasutamise riski maandada.**

1. **Seos teiste toetustega**

Ettevõtja seisukohalt on oluline, et loodava toetusmeetme kasutamisel ei välistaks see ettevõtte võimalusi saada ja taotleda teisi tulevasi toetusmeetmeid, mis on suunatud teadus- ja arendustöötaja tegevuse või ettevõtte teadus- ja arendustegevuse toetamiseks. Seega leiab Kaubanduskoda, et tulevaste teadus- ja arendustöötajate ja teadus- ja arendustegevuse toetuste puhul ei tohi välistada toetuste saajate hulgast neid ettevõtjaid, kes hakkavad saava praeguse eelnõuga kavandatud toetust

**Kaubanduskoda rõhutab, et loodav toetusmeede ei tohi välistada teisi praegusi ega tulevasi toetusi, mis on suunatud teadus- ja arendustegevuse või teadus- ja arendustöötaja tegevuse toetamiseks**.

Lugupidamisega

/allkirjastatud digitaalselt/

Mait Palts

Peadirektor

Koostanud: Marko Udras marko.udras@koda.ee 6040070